b'\n_START_ARTICLE_\nPokol v Hami\n_START_PARAGRAPH_\nPokol v Hami velja za enega najve\xc4\x8djih zlo\xc4\x8dinov nekdanjega sirskega predsednika Hafeza al Asada._NEWLINE_V za\xc4\x8detku 80-ih let je bila Hama, podobno kot ostala manj\xc5\xa1a mesta v sunitskem delu Sirije, eno od sredi\xc5\xa1\xc4\x8d Muslimanske bratov\xc5\xa1\xc4\x8dine, islamisti\xc4\x8dne skupine, ki je nasprotovala Asadovemu re\xc5\xbeimu, ki jo je navdihoval zlasti uspeh islamske revolucije v Iranu, z oro\xc5\xbejem pa jo je oskrbovala tur\xc5\xa1ka skupina Sivi volkovi. _NEWLINE_Asadov re\xc5\xbeim, ki je v 70-ih in 80. letih brutalno obra\xc4\x8dunaval z nasprotniki, je sklenil obra\xc4\x8dunati tudi z Muslimansko bratov\xc5\xa1\xc4\x8dino. 2. februarja 1982 je vojska pri\xc4\x8dela obstreljevati Hamo, ki je takrat \xc5\xa1tela okoli 350.000 prebivalcev. Posebne enote so vdrle v mesto in pri\xc4\x8dele pobijati prebivalce, \xc5\xa1e ve\xc4\x8d pa so jih pognale v beg. Po navedbah Amnesty International so v hi\xc5\xa1e, kjer so se domnevno skrivali uporniki, dovajali strupen plin. Akcija, v kateri so tretjino mesta zravnali z zemljo, se je kon\xc4\x8dala po 27 dnevih._NEWLINE_Natan\xc4\x8dni podatki o \xc5\xa1tevilu \xc5\xbertev niso znani. Najve\xc4\x8dkrat se navaja \xc5\xa1tevilka 20.000, lahko jih je bilo manj ali ve\xc4\x8d, po nekaterih navedbah tudi vse do 40.000._NEWLINE_Po tem pokolu je bila Muslimanska bratov\xc5\xa1\xc4\x8dina dokon\xc4\x8dno razbita in si ni nikoli opomogla._NEWLINE_Oblasti so poskrbele, da se je v sami Siriji razvedelo o pokolu kot svarilo nasprotnikom, hkrati pa so poskrbele, da bi \xc4\x8dim manj informacij pricurljalo prek dr\xc5\xbeavnih meja. Zato je pokol v mednarodni javnosti skorajda neznan v primerjavi z dogodki podobnih ali celo manj\xc5\xa1ih razse\xc5\xbenosti v Iraku, Libanonu, biv\xc5\xa1i Jugoslaviji in zasedenih palestinskih ozemljih.'